王令
赋黄任道韩干马
天宝天子监天厩，吐蕃入马上天寿。
紫衣驭吏偏坐前，骑入都门不容骤。
西极苜蓿得气肥，六闲飞黄卧嗟瘦。
千秋殿下谁把笔，当时人无出干右。
传闻三马同日死，死魄到纸气方就。
铁勒夹口重两衔，墨丝丱尾合双纽。
天门未上人就观，老胡惊嗟失开口。
生搜朔野空毛群，死断世工无後手。
当时天子惜不传，送人御府置官守。
胡尘勃郁燕蓟来，宫阙萧骚既焚後。
谁弃千金出手收，足踏万里避奔走。
几经蹂碟道边尘，今日宁无纸上垢。
樽前病客不识画，但惊马气世未有。
冀北骏骨无时无，生不逢干死空朽。
世工无手不肯休，任使气骨陋如狗。